**Dispozícia č. 2** (žiadosť o prijatie do zamestnania, pozvánka na výberové konanie, žiadosť o úpravu pracovnej doby, skončenie pracovného pomeru)

***OBLAK, s. r. o., Novozámocká 144, Šaľa 927 00***

V informačnom časopise Sereďsko-Hlohovecko ste našli informáciu o voľnom mieste administratívneho pracovníka v uvedenej firme.

Podmienky prijatia: absolvent OA, ovládanie aspoň dvoch cudzích jazykov, práce na PC, ovládanie jednoduchého a podvojného účtovníctva.

**Úloha č. 1**

Nakoľko budete o pár týždňov absolventom/-kou OA a spĺňate uvedené podmienky prijatia, vyriešte túto situáciu vo svoj vlastný prospech a napíšte žiadosť o prijatie do zamestnania (pracovnú ponuku, motivačný list).

**Úloha č. 2**

Riaditeľ spoločnosti Vás pozýva na výberové konanie, ktoré sa uskutoční ..........20xx o 10.00 hodine v budove na 2. poschodí č. dverí 71. Prihlásiť sa máte u Ing. Martina Murgaša na personálnom oddelení. So sebou si prineste štruktúrovaný životopis, pracovný posudok a vyplnený osobný dotazník, ktorý Vám v prílohe pozvánky posielajú. Očakáva sa preukázanie zručností v práci s programom OMEGA, odbornej konverzácie v cudzom jazyku a prezentácia komunikačných schopností. Písomnosť vyhotovuje Smädová, podpisuje riaditeľ.

**Úloha č. 3.**

Firma OBLAK, s. r. o., na základe splnených požiadaviek výberového konania 3. júna 2014 uzatvorila s Vami pracovný pomer.

Do zamestnania dochádzate vlakom z Križovian nad Dudváhom (Dlhá 744, PSČ vyhľadajte). Od 1. júla 2014 ŽSR menili cestovný poriadok a odchod vášho vlakového spoja bol posunutý o hodinu skôr. Vaša pracovná doba je od 8.30 h do 16.30 h. Na pracovisku ste už od 7.00 h a váš čas je nevyužitý.

Požiadajte svojho zamestnávateľa o posunutie začiatku vašej pracovnej doby o hodinu skôr. Chýbajúce údaje vhodne doplňte.

**Úloha č. 4**

Zamestnávateľ vašej žiadosti o posunutie začiatku pracovnej doby nevyhovel, čím pre Vás nastala neriešiteľná situácia. Požiadajte zamestnávateľa o skončenie pracovného pomeru **dohodou
k 15. augustu 2014.**

*Doplňujúce údaje:*

Telefón: 031/786 23 33, fax: 031/786 23 34

Bankové spojenie: 285285/1100, Tatrabanka Šaľa

IČO:: 411411, IČ DPH: SK202041114

E-mail: oblak@zoznam.sk

Registrácia: OR Okr. súdu Nitra, Sro 1234/C